**Projektas**

PATVIRTINTA

Lietuvos Respublikos švietimo ir mokslo

ministro 2014 m. d.

įsakymu Nr. V-

**PRADINIO, PAGRINDINIO IR VIDURINIO UGDYMO**

**PROGRAMŲ APRAŠAS**

**I. BENDROSIOS NUOSTATOS**

1. Pradinio, pagrindinio ir vidurinio ugdymo programų aprašas (toliau – Aprašas) parengtas, siekiant sutelkti švietimo bendruomenę spartesniems bendrojo ugdymo pokyčiams, pasiekti pradinio, pagrindinio ir vidurinio ugdymo programų tikslų ir numatomų ugdymo(si) rezultatų dermės, užtikrinančios nuoseklią asmens brandą ir kompetencijų plėtotę, bendrojo ugdymo prieinamumą, perimamumą, tęstinumą, veiksmingumą ir kokybę.

2. Pradinio, pagrindinio ir vidurinio ugdymo programos (toliau – Bendrojo ugdymo programos) – tai nustatytiems ugdymo(si) tikslams ir rezultatams pasiekti skirtos nuoseklios ugdomųjų veiklų sekos ir ugdymo(si) proceso dalyvių sąveikos (mokytojo ir mokinio, mokinio ir mokinio, mokinio ir ugdymo(si) aplinkų ir kt.), kuriamos ir per tam tikrą laiką realizuojamos valstybės, savivaldybės, mokyklos lygmenimis. Pradinio, pagrindinio ir vidurinio ugdymo programas sudaro ugdymo tikslai ir uždaviniai, numatomi ugdymo(si) rezultatai, ugdymo(si) turinys (programų turinys, ugdymosi procesas, aplinkos, vertinimas ir įsivertinimas).

3. Bendrojo ugdymo centre yra mokinys ir jo ugdymasis. Bendrojo ugdymo programos užtikrina integralią socialinę, kultūrinę ir kognityvinę žmogaus brandą, aktyvaus pilietiškumo, tautinio ir kultūrinio tapatumo plėtotę, pasirengimą rinktis kelią veiklos pasaulyje. Ugdymasis suprantamas kaip autentiškas, aktyvus patirties ir prasmės konstravimas sąveika ir dialogiškumu grindžiamoje ugdymo(si) aplinkoje.

4. Aprašą sudaro: Bendrosios nuostatos; Bendrojo ugdymo kaitos kryptys; Bendrojo ugdymo programų rengimo ir vykdymo principai; Bendrojo ugdymo programų paskirtis; Bendrojo ugdymo tikslai ir uždaviniai; Mokinių ugdymo(si) rezultatai; Bendrojo ugdymo programų turinio struktūra; Ugdymo(si) proceso bruožai ir jo dalyvių vaidmenys; Ugdymo(si) aplinkos; Mokinių pasiekimų ir pažangos vertinimas ir įsivertinimas; Bendrojo ugdymo kokybės užtikrinimas; Baigiamosios nuostatos.

5. Apraše vartojamos sąvokos:

5.1. **Ugdymo(si) rezultatai** – asmens tam tikro lygio branda, bendrosios ir dalykinės kompetencijos, įgytos pradinio, pagrindinio ar vidurinio ugdymo programoje.

5.2. **Mokymosi pasiekimai** – mokinio įgytos žinios ir supratimas, gebėjimai ir nuostatos, mokantis pradinio, pagrindinio ar vidurinio ugdymo programoje.

5.3. **Mokymas** – mokinio ir mokytojo įvairiapusė sąveika, mokytojo kuriamos aplinkybės, skatinančios mokinį įsigilinti į savo turimas žinias bei patirtį, aktyviai ieškoti ir autentiškai perprasti naują informaciją, atrandant asmenines prasmes.

5.4. **Mokymasis** – aktyvus supratimo, reikšmių, patirčių ir prasmių konstravimo procesas, informacijos apdorojimas, ankstesnių ir naujų žinių bei patirties susiejimas, aiškiai suvokiant mokymosi tikslą ir į jį orientuojantis, planuojant, kontroliuojant, vertinant ir reflektuojant mokymosi procesą, pažangą bei pasiekimus.

5.5. **Savivaldus mokymasis** – procesas, kurio metu mokiniai savo iniciatyva išsiaiškina mokymosi poreikius, kelia tikslus, susikuria / pasirenka mokymosi aplinką bei priemones, sau tinkamas mokymosi strategijas, įsivertina rezultatus.

5.6. **Vertinimas** – ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas bei panaudojimas mokymo ir mokymosi kokybei užtikrinti:

5.6.1. **Formuojamasis (ugdomasis) vertinimas** – mokytojų ir mokinių sąveika ugdymo(si) procese teikianti abipusį savalaikį grįžtamąjį ryšį, kuris padeda mokiniui pagerinti mokymąsi, o mokytojui – pažinti mokinį ir pritaikyti mokymą siekiant kuo geresnių numatytų rezultatų. Formuojamasis vertinimas padeda mokiniams išsiaiškinti, kas jiems svarbu, ką jie jau žino, supranta, geba, ir ką dar reikia išmokti, nusistatyti savo pažangą mokymosi uždavinių (kriterijų) atžvilgiu.

5.6.2. **Įsivertinimas** – mokinio savo ugdymosi proceso, pasiekimų ir pažangos stebėjimas, vertinimas ir apmąstymas (refleksija).

5.6.3 **Diagnostinis vertinimas** – vertinimas, siekiant išsiaiškinti mokinio pasiekimus ir padarytą pažangą, pradėjus ir baigus tam tikrą mokymosi etapą, kad būtų galima numatyti tolesnio mokymosi galimybes, suteikti pagalbą, įveikiant sunkumus.

5.6.4**. Apibendrinamasis (suminis) vertinimas** – vertinimas, baigus programą, kursą, modulį ar kitą mokymosi etapą. Jo rezultatai formaliai patvirtina mokinio pasiekimus ugdymo programos pabaigoje.

5.7. **Pasiekimų vertinimo kriterijai** – iš anksto sutarti, aiškūs, pamatuojami reikalavimai žinioms ir gebėjimams, pagal kuriuos nustatomas mokinių pasiekimų lygis.

**II. BENDROJO UGDYMO KAITOS KRYPTYS**

6. Visuomenės gyvenimą XXI amžiuje keičia sparčiai plėtojama informacinė infrastruktūra ir aukšto lygio technologijos, efektyviai taikomos ir kuriamos naujos žinios bei inovacijos. Bendrasis ugdymas privalo atsiliepti į modernių technologijų ir globalizacijos keliamus iššūkius ir sudaryti sąlygas mokiniams ugdytis asmeninį, pilietinį, tautinį, kultūrinį tapatumą ir įgyti 21 amžiuje svarbias kompetencijas.

7. Bendrąjį ugdymą reglamentuojantys teisės aktai orientuoja į mokinių kompetencijų ugdymą, aktyvų mokymąsi bendradarbiaujant, jų poreikių pažinimą ir ugdymo turinio pritaikymą, lygias ugdymosi galimybes ir kt. Tačiau praktikoje bendrasis ugdymas neretai suprantamas kaip mokymas ir žinių perteikimas, ugdymo(si) proceso dalyvių sąveika ir bendradarbiavimas vyksta fragmentiškai, trūksta ugdymo turinio integralumo ir kontekstualumo, patirtinio mokymosi. Nepakankamai atsižvelgiama į individualius mokinių mokymosi poreikius, jų talentų įvairovę, mokymosi sunkumus.

8. Numatomos šios aktualios bendrojo ugdymo kokybės tobulinimo kryptys:

8.1. pasiekti, kad bendrasis ugdymas būtų grindžiamas mokinio ir mokytojo dialogine sąveika, mokiniams kuriant savo žinojimą, o mokykla taptų visiems mokiniams draugiška mokymosi, bendradarbiavimo ir kūrybos vieta;

8.2. kartu su mokiniais kurti jiems aktualų ir prasmingą, jų poreikių ir talentų įvairovei atvirą, integralų, į realių problemų sprendimą įtraukiantį ugdymo turinį;

8.3. didinant ugdymo(si) veiksmingumą, kurti sąlygas personalizuotam, autentiškam, savivaldžiam mokinių mokymuisi;

8.4. siekiant teorinio ir praktinio mokymosi giluminio ryšio, ugdymą(si) grįsti realių situacijų tyrinėjimu, problemų sprendimu, praktiniu žinių taikymu, informacijos interpretavimu, sąveika su socialine ir kultūrine aplinka;

8.5. atsižvelgiant į vis didėjantį skaitmeninių technologijų vaidmenį asmens gyvenime ir pripažįstant mokinių turimą skaitmeninį raštingumą, mokykloje plėtoti virtualaus mokymosi bei bendradarbiavimo galimybes;

8.6. ugdymo(si) procese prioritetinį dėmesį skirti ugdymąsi palaikančiam, savalaikį grįžtamąjį ryšį ir pagalbą mokantis teikiančiam formuojamajam vertinimui;

8.7. apibendrinant ugdymosi rezultatus derinti skirtingus vertinimo būdus (mokinių pasiekimų patikrinimai, vertinimo aplankai, mokinių pasiekimų aprašai ir kt.). Pripažinti formaliojo, neformaliojo ir savaiminio mokymosi pasiekimų visumą;

8.8. bendrojo ugdymo programų įgyvendinimą grįsti darnaus veikimo kartu, tarpusavio pasitikėjimo ir bendradarbiavimo kultūra žmogaus ir valstybės ateities labui.

**III. BENDROJO UGDYMO PROGRAMŲ RENGIMO IR VYKDYMO PRINCIPAI**

9. Rengiant ir vykdant bendrojo ugdymo programas, užtikrinamas:

9.1. kokybiškas ugdymas(is) kiekvienam mokiniui. Pripažįstama ir gerbiama mokinių poreikių, patirčių, sugebėjimų bei talentų įvairovė. Kiekvienas mokinys skatinamas ir palaikomas, siekiant jo lūkesčius ir galias atitinkančių aukščiausių ugdymosi tikslų ir rezultatų;

9.2. mokinių gilus mokymasis ir žinojimas įgyjant gyvenimui ir mokymuisi svarbias kompetencijas. Teorinių ir procedūrinių žinių siejimas su praktiniu išmanymu ir taikymais sudaro prielaidas mokiniams ugdytis vertybes ir požiūrius. Giliai mokantis įgyjamos kompetencijos lemia mokinių pasirinkimus, dialogiškumą, atsakingą, gamtą ir sociokultūrinę aplinką tausojantį elgesį, toleranciją, socialinį jautrumą;

9.3. pasirinkimas ir lankstumas. Pripažįstami mokinių individualūs mokymosi pasirinkimai ir jų mokymąsi veikianti visuomenės sociokultūrinė ir ekonominė kaita. Programos yra lengvai pritaikomos didėjančiai mokinių įvairovei, skirtingiems jų poreikiams bei patirtims ir lanksčios, lengvai keičiamos, atsižvelgiant į greitai kintančias ugdymosi aplinkybes;

9.4. kūrybiškumas ir inovatyvumas. Skatinamas mokinių atvirumas inovacijoms ir kūrybiškumas, sudarant sąlygas priimti, įgyvendinti ir kurti naujas idėjas mokantis, dalyvaujant mokyklos ir bendruomenės gyvenime;

9.5. įsipareigojimai ir aktyvumas. Mokiniai drąsinami atsakingai dalyvauti, išreikšti save, prisiimti lyderio vaidmenį grupės, klasės, mokyklos ir bendruomenės veiklose, pilietinėse iniciatyvose, integruojančiose gyvenimą mokykloje ir už jos ribų;

9.6. mokinių gerovė ir saugumas. Siekiama mokyklos ir vietos bendruomenės bendrystės. Mokinių patirtys, kuriamos ir išgyvenamos saugioje fizinės, protinės, emocinės ir socialinės gerovės aplinkoje, prisideda prie jų atsparumo neigiamai įtakai ugdymosi.

**IV. BENDROJO UGDYMO PROGRAMŲ PASKIRTIS**

10. Bendrojo ugdymo programos sudaro sąlygas mokiniams sėkmingai ugdytis besikeičiančiame socialinio, kultūrinio ir ekonominio gyvenimo kontekste, įveikti globalios kultūrų įvairovės keliamus iššūkius, įgyti kompetencijas, įgalinančias mokytis, dirbti ir kurti, asmeniniu indėliu prisidedant prie savitos Lietuvos, Europos ir pasaulio bendruomenės bei pažangios ekonomikos darnaus vystymosi.

11. Bendrojo ugdymo programų paskirtis:

11.1. Pradinio ugdymo programa sudaro sąlygas bręsti mokiniui kaip asmenybei, plėtojant tvarius santykius su savimi, kitais žmonėmis, socialine ir kultūrine aplinka, įgyti mokėjimo mokytis ir kitų bendrųjų bei dalykinių kompetencijų integralius pradmenis (elementarų bendrąjį raštingumą), kaip prielaidą tolesniam sėkmingam ugdimuisi;

11.2. Pagrindinio ugdymo programa sudaro sąlygas mokiniui išsiugdyti dorinės, socialinės, kultūrinės ir pilietinės, tautinės brandos pamatus, įgyti mokėjimo mokytis ir kitų bendrųjų bei dalykinių kompetencijų integralius pagrindus (bendrąjį raštingumą), išbandyti save įvairiose mokslo, meninės raiškos, sporto, visuomeninės ir profesinės (darbo) veiklos srityse;

**11.3. Vidurinio ugdymo programa** sudaro sąlygas mokiniui pasiekti dorinės, socialinės, kultūrinės, pilietinės, tautinės brandos, įgyti plataus konteksto gilias mokymosi visą gyvenimą, verslumo ir kitas bendrąsias bei pasirinktų ugdymosi sričių dalykines kompetencijas, profesinių kompetencijų pradmenis, susipažinti su profesinės karjeros galimybėmis.

**V. BENDROJO UGDYMO PROGRAMŲ TIKSLAI IR UŽDAVINIAI**

12. Pradinio, pagrindinio ir vidurinio ugdymo programų tikslai:

12.1. pasiekti, kad kiekvienas mokinys taptų atsakinga ir kūrybiška asmenybe, veikliu piliečiu, gebėtų sėkmingai mokytis;

12.2. sudaryti vienodas galimybes visiems mokiniams, nepriklausomai nuo jų socialinės padėties, tautybės, amžiaus, lyties, pasiektų pagal savo sugebėjimus maksimalių ugdymosi rezultatų.

13. Pradinio ugdymo programos uždaviniai yra pasiekti, kad mokiniai:

13.1. taptų pasitikintys, aktyvūs, kūrybingi;

13.2. bendradarbiautų su mokytojais, kitais suaugusiais ir bendraamžiais;

13.3. dalyvautų mokyklos ir vietos bendruomenės gyvenime, įgytų asmeninio, tautinio, kultūrinio, pilietinio tapatumo pradmenis;

13.4. sėkmingai mokytųsi, noriai tyrinėdami artimiausią aplinką ir spręsdami nesudėtingas kasdienio gyvenimo problemas;

13.5. įgytų bendrųjų ir dalykinių kompetencijų integralius pradmenis (elementarų bendrąjį raštingumą).

14. Pagrindinio ugdymo programos uždaviniai yra pasiekti, kad mokiniai:

14.1. taptų orūs, atsakingi, iniciatyvūs, inovatyvūs, veiklūs, kūrybingi, socialiai jautrūs;

14.2. bendradarbiautų įvairiose grupėse ir komandose;

14.3. dalyvautų mokyklos gyvenime ir savivaldoje, visuomeniniame gyvenime, įgytų asmeninį, tautinį, kultūrinį, pilietinį tapatumą;

14.4. sėkmingai tikslingai mokytųsi, tyrinėdami ir spręsdami realaus gyvenimo problemas, motyvuotai ieškotų asmeninius polinkius ir talentus atitinkančios veiklos, tolesnio mokymosi ir profesinės karjeros krypties;

14.5. įgytų bendrųjų ir dalykinių kompetencijų integralius pagrindus (bendrąjį raštingumą).

**15. Vidurinio ugdymo programos** uždaviniai yra pasiekti, kad mokiniai:

15.1. taptų brandūs, savarankiški, atsakingi už save ir kitus, kūrybingi, produktyvūs ir inovatyvūs, veiklūs, atviri įvairovei;

15.2. gebėtų prisiimti lyderio vaidmenį, bendradarbiaudami įvairiose grupėse ir komandose, dalyvautų mokyklos, bendruomenės ir visuomenės socialiniame, kultūriniame, ekonominiame gyvenime, įgytų su tolesne gyvenimo karjera susijusio tapatumo pradmenis;

15.3. sėkmingai siektų savo pasirinktų mokymosi ir gyvenimo tikslų, realizuodami asmeninius polinkius ir talentus kintančioje mokymosi ir gyvenimo aplinkoje;

15.4. įgytų plataus konteksto gilias verslumo ir kitas bendrąsias bei pasirinktų ugdymosi sričių dalykines kompetencijas, profesinių kompetencijų pradmenis.

**VI. MOKINIŲ UGDYMOSI REZULTATAI**

16. Ugdymo(si) rezultatai apima žinių ir supratimo, gebėjimų bei nuostatų visumą, t. y. kompetencijas mokytis ir veikti asmeniniame, kultūriniame, pilietiniame, socialiniame ir (ar) profesiniame kontekste. Ugdymo(si) rezultatai siejami su tikslu sėkmingai kurti asmeninį gyvenimą ir tobulėti, integruotis į visuomenę, pasirengti aukštesnio lygio ugdymo programai ir (ar) profesinei veiklai.

17. Svarbiausi pradinio, pagrindinio ir vidurinio ugdymo programų rezultatai – optimali asmenybės branda ir bendrųjų bei dalykinių kompetencijų lygis pagal mokinių amžių, individualumą ir ugdymosi patirtis.

18. Bendrojo ugdymo programų integralūs ugdymosi rezultatai santykinai sujungiami į šias kompetencijas:

18.1. asmenines;

18.2. mokėjimo mokytis;

18.3. komunikavimo;

18.4. pažinimo;

18.5. socialines-pilietines;

18.6. kultūrines;

18.7. iniciatyvumo ir kūrybiškumo.

19. Šios kompetencijos integruoja bendrąsias, plėtojamas visose ugdymo turinio srityse, ir dalykines, įgyjamas, mokantis atskirų dalykų, kompetencijas. Jų turinys išskleidžiamas Bendrosiose programose, mokinių mokymosi pasiekimai numatomi dvejų metų laikotarpiui, sudarant galimybes užtikrinti ugdymo lygmenų ir sričių dermę, palyginti ir perkelti skirtingose mokyklose įgyjamus pasiekimus, didinti programų atvirumą besimokančiųjų interesų ir galimybių įvairovei.

20. Bendrojo ugdymo programų ugdymosi rezultatus – kompetencijas sudarantys komponentai:

|  |  |  |  |
| --- | --- | --- | --- |
|  | Pradinis ugdymas | Pagrindinis ugdymas | **Vidurinis ugdymas** |
| Žinios ir supratimas | pagrindinės bendrosios žinios ir supratimas apie mokymosi ir gyvenimo sričių faktus, reiškinius, procesus, paprastas procedūras bei praktinį jų taikymą; | teorinės žinios ir supratimas apie mokymosi ir gyvenimo sričių faktus, principus, procesus ir bendrąsias sampratas, dėsningumus, procedūras bei praktinį jų taikymą; | teorinės ir praktinės plataus konteksto pakankamai gilios pasirinktų mokymosi ir gyvenimo sričių žinios ir konceptualus supratimas apie faktus, principus, procesus, dėsnius, sudėtingas procedūras bei praktinį jų taikymą; |
| Gebėjimai | bendrieji pažintiniai (loginio, intuityviojo ir kūrybinio mąstymo) ir bendrieji praktiniai (žinių taikymo, veiklos būdų, priemonių naudojimo ir kt.) gebėjimai; komunikavimo ir bendradarbiavimo, kūrybiškumo ir iniciatyvumo, pilietiškumo, veiklos gebėjimai, reikalingi, atliekant paprastas užduotis ir sprendžiant nesudėtingas kasdienio gyvenimo bei artimiausios aplinkos problemas, apmąstant savo veiklą ir jos rezultatus; | sudėtingesnio mąstymo gebėjimais grindžiami pažintiniai (loginio, intuityviojo, kūrybinio, kritinio mąstymo) ir sudėtingesnėmis procedūromis grindžiami praktiniai (žinių taikymo, veiklos būdų, priemonių naudojimo) gebėjimai; komunikavimo, bendradarbiavimo, pilietiškumo, kūrybiškumo ir iniciatyvumo, veiklos ir refleksijos gebėjimai, reikalingi iššūkiams įveikti ir realioms problemoms spręsti; | teorinio mąstymo gebėjimais grindžiami pažintiniai (loginio, intuityviojo, kūrybinio, kritinio, produktyviojo mąstymo) ir sudėtingomis procedūromis bei technologijomis grindžiami praktiniai (sudėtingų žinių sistemų taikymo, veiklos būdų, atsakingo įrangos, priemonių naudojimo) gebėjimai; pilietiškumo; verslumo, lyderystės, komunikavimo, kūrybiško naujovių įgyvendinimo, mokymosi ir veiklos iššūkių įveikimo bei kritinių situacijų valdymo, refleksijos, orientavimosi profesijų pasaulyje gebėjimai; |
| Nuostatos | bendradarbiaujant su mokytoju, kitais suaugusiais ir vaikais domėtis, tyrinėti, norėti pažinti, kurti, imtis atsakomybės už savo mokymąsi arba kitos veiklos atlikimą, savarankiškai priimti kasdieninius sprendimus ir pozityviai elgtis savo ugdymosi ir gyvenimo aplinkoje, mokytis ir kurti kartu su kitais žmonėmis | Savarankiškai, aktyviai, kūrybiškai, atsakingai mokytis, veikti, priimti sprendimus, pozityviai elgtis atsižvelgiant į socialines ir kultūrines aplinkybes, konstruktyviai veikti bendradarbiaujant su kitais žmonėmis | priimti savarankiško mokymosi ir kitokios veiklos iššūkius, imtis atsakomybės už darbo arba mokymosi veiklos vertinimą ir gerinimą, atkakliai ir kūrybiškai ieškoti problemų sprendimo, prisiimti lyderio vaidmenį, savarankiškai ir pozityviai elgtis atsižvelgiant į aplinkybes, konstruktyviai bendradarbiauti ir dirbti komandoje su kitais žmonėmis |

**VII. BENDROJO UGDYMO PROGRAMŲ TURINIO STRUKTŪRA**

21. Mokinių asmenybės brandą garantuoja integraliai bendrųjų ir dalykinių kompetencijų plėtotei skirtas bendrojo ugdymo programų turinys – informacijos šaltiniai, dalykų kursai ir kita medžiaga, su kuria mokiniai dirba mokydamiesi.

22. Bendrojo ugdymo programų turinys yra aktualus ir prasmingas mokiniams, atviras jų poreikių ir talentų įvairovei, integralus, įtraukiantis į realių problemų sprendimą, skatinantis savivaldų mokymąsi ir savo žinojimo kūrimą. Jis sudaro mokiniams galimybes tyrinėti, spręsti problemas, apmąstant jas iš skirtingų perspektyvų, ir praktiškai veikti, pritaikant skirtingų sričių žinias bei gebėjimus.

23. Siekiant, kad mokiniai susiformuotų visuminį pasaulio vaizdą ir įgytų gyvenime būtinas kompetencijas, bendrojo ugdymo programų turinys integruojamas, taikant įvairius modelius: asmenybinę ir sociokultūrinę integraciją, visų ar kelių ugdymo sričių / dalykų integraciją (vidinę ir tarpdalykinę), prioritetinių temų (sveikos gyvensenos, saugos, verslumo, karjeros ugdymo ir kt.) integraciją į turinį, integraciją temos, metodo, problemos pagrindu ir kt.

24. Bendrojo ugdymo programų turinys sudaro mokiniams galimybes pasirinkti aktualius dalykus / modulius, saviraiškai skirtas formalias ir neformalias švietimo programas, padedančias pasiekti ugdymo(si) tikslų, geresnių ugdymosi rezultatų, plėtoti talentus.

25. Bendrojo ugdymo programų turinyje gali būti integruojamos įvairios specializuoto (dailės, sporto, muzikos, šokio ir kt.) ar savito ugdymo programos. Tokiu atveju programos turinys sudaromas iš bendrojo ugdymo dalykų / modulių ir privalomų bei pasirenkamų specializuoto ar savito ugdymo krypties dalykų / modulių.

26. Kuriamas interaktyvus skaitmeninis bendrojo ugdymo programų turinys, teikiantis naujas, tik virtualioje erdvėje prieinamas mokinių ugdymo(si) galimybes.

27. Mokyklos ir mokytojai, vadovaudamiesi teisės aktais ir siekdami mokyklos tikslų, kartu su mokiniais, jų tėvais (globėjais, rūpintojais) ir vietos bendruomene formuoja mokyklos ir klasės lygmens ugdymo(si) turinį ir kuria sąlygas jam įgyvendinti.

28. Pradinio ugdymo programos turinys sąlygiškai skirstomas į šešias ugdymo(si) sritis:

28.1. dorinis ugdymas;

28.2. kalbinis ugdymas;

28.3. matematinis ugdymas;

28.4. socialinis ir gamtamokslinis ugdymas;

28.5. meninis ir technologinis ugdymas;

28.6. sveikatos saugojimas ir stiprinimas.

29. Pradinio ugdymo programos turinyje bendrųjų kompetencijų pradmenų ugdymui(si) tenka didesnis svoris nei dalykinių. Kiekviena ugdymo(si) sritis skirta visų bendrųjų ir visų ar kelių dalykinių kompetencijų integraliems pradmenims plėtoti.

30. Pradinio ugdymo programos sudaro galimybes mokiniams pasirinkti alternatyvius modulius (etikos ar tikybos, užsienio kalbos, menų, kūno kultūros ir kt.).

31. Pagrindinio ugdymo programos turinį sudaro penkios, giminingus dalykus jungiančios, ugdymo(si) sritys:

31.1. dorinis ugdymas (etika arba tradicinės religinės bendruomenės ar bendrijos tikyba);

31.2. kalbos (lietuvių kalbos ir literatūros; baltarusių, lenkų, rusų, vokiečių ir kitos gimtosios kalbos; anglų, prancūzų, rusų, vokiečių ir kitos užsienio kalbos);

31.3. matematinis, gamtamokslinis ir technologinis ugdymas (matematika; integruotas gamtos mokslų kursas; biologija, fizika, chemija; technologijos; informacinės technologijos ir kt.);

31.4. socialinis ugdymas (istorija, geografija, ekonomika ir verslumas, kūno kultūra, žmogaus sauga ir kt.);

31.5. meninis ugdymas (dailė, muzika, teatras, šokis, šiuolaikiniai menai ir kt.).

32. Pagrindinio ugdymo programoje mokomasi atskirų ir (ar) integruotų dalykų, plėtojant bendrųjų ir dalykinių kompetencijų integralius pagrindus.

33. Pagrindinio ugdymo programos sudaro galimybes mokiniams pasirinkti alternatyvius dalykus / modulius (etikos ar tikybos, užsienio kalbos, kūno kultūros, technologijų, menų ir kt.).

34. Vykdant antrąją pagrindinio ugdymo programos dalį, gali būti išskiriama privalomoji ir pasirenkamoji turinio dalys, sudarant mokiniams galimybes pasirinkti teorinius ar praktinius dalykų modulius, profesijos pradmenų programas, savanorystę, socialinę veiklą bendruomenėje, išbandant save įvairiose mokymosi srityse, susipažįstant su profesijų ir darbo pasauliu.

**35. Vidurinio ugdymo programos** turinį sudaro šešios, giminingus dalykus jungiančios, ugdymo(si) sritys:

35.1. dorinis ugdymas (etika arba tradicinės religinės bendruomenės ar bendrijos tikyba);

35.2. kalbos (lietuvių kalba ir literatūra; baltarusių, lenkų, rusų, vokiečių ir kitos gimtosios kalbos; anglų, prancūzų, rusų, vokiečių ir kitos užsienio kalbos);

35.3. matematika ir gamtamokslinis ugdymas (matematika; biologija, fizika, chemija, integruotas gamtos mokslų kursas, informacinės technologijos ir kt.);

35.4. socialinis ugdymas (istorija, geografija, integruotas istorijos ir geografijos kursas, kūno kultūra, teisė, filosofija, ekonomika ir verslumas, psichologija ir kt.);

35.5. meninis ugdymas (dailė, muzika, teatras, šokis, grafinis dizainas, fotografija, filmų kūrimas, kompiuterinės muzikos technologijos ir kt.);

35.6. technologinis ugdymas (turizmas ir mityba, statyba ir medžio apdirbimas, tekstilė ir apranga, taikomasis menas, amatai ir dizainas, verslas, vadyba ir mažmeninė prekyba, mechanika, mechaninis remontas, integruotas menų ir technologijų kursas ir kt.).

36. Vidurinio ugdymo programoje mokiniams sudaromos plačios turinio pasirinkimo galimybės, gilinant bendrąsias bei pasirinktų ugdymosi sričių dalykines kompetencijas, įgyjant profesinių kompetencijų pradmenis.

37. Vidurinio ugdymo programos turinį sudaro privaloma ir laisvai pasirenkama dalys. Privalomą turinio dalį sudaro privalomi (lietuvių kalba ir literatūra ir matematika) ir privalomai pasirenkami dalykai ir (ar) moduliai (bent viena užsienio kalba, vienas dalykas iš dorinio, gamtamokslinio, socialinio, meninio, technologinio ugdymo sričių), kurie skiriasi turinio gilumu ir platumu. Laisvai pasirenkamą turinio dalį sudaro dalykų kursai ir (ar) moduliai, pateikti bendrosiose programose ir parengti mokyklose pagal mokinių poreikius ir mokyklos tikslus.

**VIII. UGDYMO(SI) PROCESO BRUOŽAI IR JO DALYVIŲ VAIDMENYS**

38. Bendrojo ugdymo programose ugdymo(si) procesas grindžiamas mokytojo ir mokinio, mokinio ir mokinio, mokinio ir ugdymo(si) aplinkų ir kt. sąveika, yra atviras besimokančiųjų skirtingam amžiui, žinojimui, turimai patirčiai, jų poreikių, talentų, mokymosi tempo ir stilių įvairovei.

39. Ugdymo(si) procesas yra:

39.1. įdomus, patrauklus, prasmingas, motyvuojantis, dinamiškas, inovatyvus, kuriantis pozityvaus bendravimo, iniciatyvų, entuziazmo, dalyvavimo, lyderystės situacijas, kupinas išskirtinių įvykių, projektų, akcijų, pramogų;

39.2. interaktyvus, grindžiamas dialogo kultūra, skatina mokinius bendradarbiauti, spręsti problemas, mokytis vienam iš kito, dalytis patirtimi, diskutuoti, veikti realiose ir virtualiose komandose;

39.3. integralus, sukuriantis bendrą pasaulio vaizdą, požiūrių bei vertybių visumą. Mokiniai tyrinėja realaus ir virtualaus pasaulio objektus bei reiškinius, sprendžia gyvenimiškas problemas, kuria ir įgyvendina idėjas. Išnyksta ribos tarp intuityvaus jausminio ir racionalaus pažinimo, mokymosi realiose ir virtualiose aplinkose, tarp atskirų pamokų, ugdymosi klasėje, mokykloje ir už jos ribų, formaliojo ir neformaliojo ugdymosi;

39.4. personalizuotas, skatinantis autentišką, patirtinį, savivaldų mokinių mokymąsi. Mokiniai kuria save ir savo žinojimą, remdamiesi jau turima patirtimi, įgydami ir reflektuodami naujas patirtis;

39.5. kontekstualus, susiejantis mokymąsi ir mokinio saviraiškų dalyvavimą mokyklos, šeimos ir bendruomenės gyvenime. Mokymosi situacijas, kuriose tiriama, atrandama, mąstoma, kuriama, išgyvenama, kuria patys mokiniai, mokytojai, tėvai(globėjai, rūpintojai) ir kiti ugdymo(si) procese dalyvaujantys suaugusieji ar bendraamžiai. Mokomasi įvairioje sociokultūrinėje aplinkoje, derinami mokinių, jų šeimų, mokyklos, vietos bendruomenės ir valstybės lūkesčiai;

39.6. grindžiamas mokinio supratimu ir parama jam. Mokytojai pažįsta ir supranta mokinius, įžvelgia jų sėkmes, talentus, mokymosi, savijautos bei elgesio problemas, paskatina ir paremia mokinius, teikia jiems būtiną pagalbą, telkia švietimo pagalbos specialistus ir bendruomenę problemoms įveikti.

40. Mokykloje užtikrinama lanksti laiko vadyba, leidžianti skirtingomis formomis, būdais, skirtingu tempu siekti ugdymo(si) tikslų ir rezultatų. Gali būti sudaromi mokinių individualūs mokymosi planai, kuriuose, mokytojo padedami, mokiniai numato savo ugdymosi tikslus ir jų siekimo būdus. Mokiniams sudaromos sąlygos dalyvauti ugdymo karjerai programoje, neformaliojo ugdymo programose, socialinėje veikloje, savanorystės iniciatyvose, mokyklos savivaldoje ir kt.

41. Mokykloje sukuriama sistema ankstyvam mokinių žemų pasiekimų ir kitų mokymosi sunkumų diagnozavimui, monitoringui ir savalaikei intervencijai, teikiant pagalbą ne tik pačiam mokiniui, bet ir jį mokantiems mokytojams bei tėvams. Mokiniams, turintiems specialiųjų ugdymosi poreikių, pradinio, pagrindinio ar vidurinio ugdymo programa gali būti įgyvendinama per trumpesnį ar ilgesnį laiką nei numatyta.

42. Ugdymo(si) procese informacinės komunikacinės technologijos (kompiuteriai, planšetiniai kompiuteriai, interaktyvios lentos, mobilieji telefonai, fotoaparatai, laboratorinė įranga ir kt.) panaudojamos kaip turinio šaltinis, tyrinėjimų ir žinių kūrimo įrankiai, mokymo ir mokymosi organizavimo, bendradarbiavimo komandose ir tinkluose, vertinimo ir įsivertinimo erdvė.

43. Mokykla, siekdama užtikrinti ugdymo turinio ir proceso atitiktį mokinių poreikiams, bendradarbiauja su kitomis formaliojo ir neformaliojo ugdymo, švietimo pagalbos paslaugas teikiančiomis įstaigomis, tarpinstitucinėmis komandomis, švietimo konsultantais ir kt.

44. Mokytojai, įgyvendinantys bendrojo ugdymo programas, yra motyvuoti, autonomiški, profesionalūs, išmanantys mokomųjų dalykų turinį bei didaktiką, atsakingi mokinių mokymosi vadybininkai, efektyvių ugdymo(si) aplinkų ir situacijų kūrėjai, mokinių mokymosi tyrėjai bei ekspertai. Jie bendradarbiauja tarpusavyje, tobulina savo kvalifikaciją.

45. Mokytojų santykiai su mokiniais grindžiami ugdančiąja sąveika, mokytojai atlieka žinojimo ekspertų vaidmenį ir skatina mokinius (pagal jų galias) prisiimti atsakomybę už savo mokymąsi. Mokytojai kartu su mokiniais numato ugdymosi tikslus, planuoja mokymąsi, vertina ir reflektuoja mokymosi procesą, pažangą ir pasiekimus.

46. Mokytojai geba profesionaliai atpažinti mokinių poreikius, įžvelgti mokymosi ir socialiai problemiškas sritis (specialiuosius ugdymosi poreikius, problemišką elgesį, socialinės nelygybės požymius ir kt.) ir imtis jų savalaikio sprendimo – pritaikyti ugdymo metodus, bendradarbiauti tarpusavyje ir su švietimo pagalbos specialistais, tarpinstitucinėmis komandomis, tėvais (globėjais, rūpintojais).

47. Mokytojai yra įvaldę informacines komunikacines technologijas ir pritaiko jas ugdymo turinio kūrimui, ugdymosi planavimui ir organizavimui, mokinių mokymosi proceso bei pažangos stebėjimui ir vertinimui, bendradarbiavimui su kitais pedagogais ir specialistais, tėvais (globėjais, rūpintojais).

48. Pradinio ugdymo programa užtikrina darnų perėjimą į formalųjį ugdymą ir ugdymosi tęstinumą, atsižvelgiant į mokyklą pradėjusių lankyti vaikų ugdymosi patirčių bei mokymosi tempo įvairovę.

49. Pradinėje mokykloje užtikrinamas ne tik kokybiškas vaiko ugdymas(is), bet ir globa, personalizuotas vadovavimas vaiko mokymuisi, glaudūs ryšiai su tėvais (globėjais, rūpintojais).

50. Tėvai (globėjai, rūpintojai) dalyvauja pradinio ugdymo programos įgyvendinimo procese, išsako lūkesčius dėl savo vaiko ugdymosi proceso, tikslų, rezultatų, saviraiškos galimybių, informuoja pedagogus apie vaikų poreikius. Tėvams (globėjams, rūpintojams) teikiama išsami savalaikė informacija apie jų vaikų ugdymąsi.

51. Pradinio ugdymo programą įgyvendina vienas mokytojas, išmanantis visų ugdymo/si sričių turinį bei didaktikas, gebantis kurti sėkmingą mokinių ugdymąsi laiduojantį mokymosi procesą. Į pradinio ugdymo/si procesą gali įsijungti ir kiti mokytojai (užsienio kalbos, tikybos, menų), švietimo pagalbos specialistai (psichologas, logopedas, specialusis pedagogas ir kt.), mokytojo padėjėjai.

52. Pradinių klasių mokytojas su mokiniais, jų tėvais (globėjais, rūpintojais), mokyklos specialistais tariasi dėl mokinio individualių ir visos klasės ugdymosi tikslų ir rezultatų, ugdymosi proceso personalizavimo, aplinkų pritaikymo ir ugdymosi priemonių pasirinkimo.

53. Pradinių klasių mokytojas ne tik vadovauja vaiko mokymuisi, bet ir užtikrina jo globą.

54. Pagrindinio ugdymo programa užtikrina ugdymosi tęstinumą ir darnų mokinio perėjimą prie integruotų ar atskirų dalykų mokymosi, formalaus vertinimo, ugdymosi aplinkų kaitos, didesnio savarankiškumo ir atsakomybės už savo mokymąsi.

55. Ugdymo(si) procese atsižvelgiama į paauglystės amžiaus mokinių psichologinius ypatumus ir jų kaitą, skirtingą brendimo tempą, skirtingus jaunesnio ir vyresnio amžiaus paauglių interesus ir poreikius.

56. Tėvai (globėjai, rūpintojai) įtraukiami į mokyklos bendruomenės ir klasės gyvenimą, kartu su jais aptariami jų vaiko ugdymasis, mokymosi tikslai ir numatomi rezultatai, saviraiškos galimybės, tolesnio mokymosi krypties pasirinkimo ir kiti klausimai. Tėvams (globėjams, rūpintojams) teikiama išsami savalaikė informacija apie jų vaiko ugdymosi pasiekimus ir pažangą.

57. Pagrindinio ugdymo programoje dirbantys dalykų mokytojai, švietimo pagalbos ir kiti specialistai, karjeros konsultantai bendradarbiauja tarpusavyje: dalijasi informacija, reikalinga mokinių poreikiams pažinti ir ugdymui personalizuoti, derina ir integruoja dalykų turinį, mokymo ir vertinimo metodus, kartu formuoja pasirenkamąją ugdymo(si) turinio dalį, konsultuoja mokinius mokymosi krypties pasirinkimo klausimais.

**58. Vidurinio ugdymo programoje** užtikrinamas kryptingas ankstesnio mokymosi tęstinumas, subalansuotas teorinis ir praktinis mokymasis (teorija parengia praktiniam darbui, o praktinio darbo patirtis sustiprina teorinį mokymąsi).

59. Ugdymo(si) procesas grindžiamas aukštesnių mąstymo gebėjimų ir problemų sprendimo reikalaujančia projektine tiriamąja ir kūrybine veikla.

60. Vidurinio ugdymo programoje kiekvienas mokinys susidaro individualų mokymosi planą iš privalomų, privalomai ir laisvai pasirenkamų dalykų ir (ar) modulių. Individualus planas orientuojamas į mokinių bendrojo raštingumo plėtotę ir pasirengimą tolesniam mokymuisi, būsimai profesinei veiklai.

61. Mokiniui susidaryti individualų mokymosi planą padeda karjeros konsultantas, klasei vadovaujantis mokytojas, kiti specialistai. Jie remiasi mokinio lūkesčiais, mokymosi pasiekimais, polinkiais, stiprybėmis, profesiniais siekiais ir kt. Mokykla sudaro sąlygas mokinio individualiame plane numatytiems pasirinkimams įgyvendinti. Ilgalaikėse klasėse / grupėse mokosi skirtingų pasiekimų mokiniai, pasirinkę įvairias tolesnio mokymosi kryptis.

62. Tėvai (globėjai, rūpintojai) įtraukiami į mokyklos bendruomenės gyvenimą, dalyvauja, mokiniui susidarant individualų planą, supažindinant mokinius su darbo ir profesijų pasauliu.

63. Vidurinio ugdymo programą įgyvendinanti mokykla, siekdama padėti kiekvienam mokiniui apsispręsti dėl tolesnio mokymosi ir sudaryti sąlygas rizikos grupės mokiniams mokytis kitokiose, jų poreikius geriau atitinkančiose aplinkose, bendradarbiauja su įvairiais parneriais: kitomis bendrojo ugdymo, profesinėmis ir (ar) aukštosiomis mokyklomis, verslu, nevyriausybinėmis organizacijomis, valstybės įstaigomis ir kt. Mokyklos naudojasi praktinėmis jaunimo verslumo ugdymo programomis.

64. Vidurinio ugdymo programoje dirba aukštos kvalifikacijos dalykų mokytojai ir kiti pedagogai, karjeros konsultantai. Jie bendradarbiauja tarpusavyje. padėdami mokiniams pasirinkti mokymosi kelią ir susidaryti individualų mokymosi planą, formuoja pasirenkamąjį ugdymo(si) turinį, kuria galimybes mokiniams susipažinti su darbo ir profesijų pasauliu.

**IX. UGDYMO(SI) APLINKOS**

65. Ugdymo(si) aplinką sudaro mokyklos, namų, užmokyklinių ugdymo įstaigų/centrų, gamtinė, socialinė ir kultūrinė bendruomenės aplinka. Mokyklos aplinka skatina veiksmingą ugdymąsi ir turiningą dalyvavimą bendruomenės gyvenime.

66. Mokykloje visi jaučiasi saugiai, patogiai, jaukiai. Santykiai tarp mokinių, jų tėvų (globėjų, rūpintojų), mokytojų ir administracijos, kitų mokyklos darbuotojų pagarbūs, konstruktyvūs, geranoriški, tolerantiški, lygiaverčiai, grindžiami bendradarbiavimu. Mokiniai jaučia paramą, jais pasitikima, pripažįstami jų poreikiai, lūkesčiai, nuomonės. Pedagogai pozityviai priima kiekvieną mokinį, geba valdyti kritines elgesio situacijas, įveikti iššūkius.

67. Mokinių aktyviam mokymuisi pritaikomos mokyklos ir mokymosi už mokyklos ribų (gyvenamosios vietovės aplinkose, išvykose, gamtoje, muziejuose, bendruomenėje, darbovietėse ir kt.) erdvės. Mokyklose sukuriamos aplinkos mokinių grupių ir individualiam darbui, jų poilsiui, mokytojų bendradarbiavimui, tėvų (globėjų, rūpintojų) dalyvavimui mokyklos gyvenime.

68. Ugdymo(si) aplinkos modernios, aprūpintos mokymuisi reikalingomis priemonėmis ir įranga, kitais mokymosi ištekliais, informacinėmis komunikacinėmis technologijomis, medijomis. Jos yra saugios, sveikos, patogios, lengvai pertvarkomos, įvairiai panaudojamos, realios ir virtualios. Socialiai pažeidžiamų šeimų vaikams valstybės lėšomis padedama įsigyti asmenines mokymosi priemones. Mokykloje, klasėje sukuriamos vietos/kampeliai, kuriose mokiniai galėtų pailsėti, atsipalaiduoti, pabūti vieni.

69. Virtualiose ugdymo(si) aplinkose yra laisvai prieinamos skaitmeninės priemonės, nuotolinio mokymosi programos, mokymuisi skirtos interneto svetainės, socialiniai tinklai, bendradarbiavimo aplinkos ir kt.

70. Mokykla, kurdama ugdymo(si) aplinkas, bendradarbiauja su tėvais (globėjais, rūpintojais), vietos bendruomene, valdžios institucijomis, verslo įmonėmis ir įstaigomis, nevisuomeninėmis organizacijomis ir kitais socialiniais partneriais. Mokiniai yra lygiaverčiai ugdymo(si) aplinkų kūrimo ir keitimo iniciatoriai ir dalyviai, prisideda savo idėjomis ir darbais.

71. Pradinio ugdymo programa įgyvendinama valstybinėse, savivaldybių ir nevalstybinėse pradinėse, pagrindinėse ir vidurinėse mokyklose, mokyklose-darželiuose, progimnazijose, gimnazijose, specialiosios paskirties mokyklose, daugiafunkciuose centruose ir kitose švietimo įstaigose.

72. Pradinio ugdymo programą įgyvendinančiose mokyklose ar klasėse įrengiamos vaikams pritaikytos mokymosi, buities, žaidimų ir poilsio, judėjimo erdvės, užtikrinama suaugusiojo priežiūra.

73. Pagrindinio ugdymo programa įgyvendinama valstybinėse, savivaldybių ir nevalstybinėse pagrindinėse ir vidurinėse mokyklose, progimnazijose, gimnazijose, specialiosios paskirties mokyklose, profesinėse mokyklose, jaunimo ir kitose savito ugdymo mokyklose, kitose švietimo įstaigose.

74. Pagrindinio ugdymo programoje kartu su socialiniais partneriais mokiniams kuriamos galimybės mokytis už mokyklos ribų, susipažinti su darbo ir profesijų pasauliu.

**75. Vidurinio ugdymo programa** įgyvendinama valstybinėse, savivaldybių ir nevalstybinėse vidurinėse mokyklose, gimnazijose, specialiosios paskirties mokyklose, profesinėse mokyklose / mokyklose, savito ugdymo mokyklose, kitose švietimo įstaigose.

76. Vidurinio ugdymo programą įgyvendinančioje mokykloje kuriama aplinka palanki mokinių teoriniam ir praktiniam mokymuisi, savarankiškam ir komandiniam darbui, rengimuisi karjerai ir verslumo ugdymui. Mokyklos aprūpinamos laboratorine ir technologine įranga, kuri sudaro mokiniams galimybes atlikti sudėtingas užduotis ir tyrimus, rengiantis mokymuisi aukštojoje ar profesinėje mokykloje, profesinei veiklai.

77. Vidurinio ugdymo programą įgyvendinančios mokyklos bendradarbiauja su aukštosiomis ir profesinėmis mokyklomis, sudarant galimybes mokiniams pasinaudoti jų turimais specialistais ir laboratorine bei gamybine įranga.

**X. MOKINIŲ PASIEKIMŲ IR PAŽANGOS VERTINIMAS IR ĮSIVERTINIMAS**

78. Mokinių pasiekimų ir pažangos vertinimas bei įsivertinimas yra neatsiejama ugdymo(si) proceso dalis, padeda siekti pradinio, pagrindinio ir vidurinio ugdymo programose numatytų mokinių ugdymosi rezultatų.

79. Mokinių pasiekimų ir pažangos vertinimo trys pagrindiniai tikslai:

79.1. palaikyti ir stiprinti mokinio pasitikėjimą savimi ir savo jėgomis, tikėjimą sėkme;

79.2. palaikyti mokymąsi ir mokymosi motyvaciją, gerinti mokymosi proceso kokybę, teikiant savalaikį grįžtamąjį ryšį mokiniams;

79.3. nustatyti mokinių pasiekimų lygį bei pažangą, išsiaiškinti kiekvieno stipriąsias puses, ugdymosi poreikius ir kartu su mokiniu bei jo tėvais priimti sprendimus dėl tolesnio mokymosi žingsnių, mokiniui būtinos pagalbos;

79.4. apibendrinti, susumuoti atskiro mokymosi laikotarpio (baigiant trimestrą / pusmetį, mokslo metus) ar mokymosi pagal pradinio, pagrindinio ir vidurinio ugdymo programą rezultatus.

80. Ugdymo(si) procese ypač svarbus yra mokytojo ir mokinio sąveika grįstas, mokymąsi palaikantis formuojamasis vertinimas. Mokytojas stebi mokinių mokymąsi: sąveiką su mokymosi aplinka, įsitraukimą, pastangas, mokymosi būdus, sėkmes bei sunkumus ir padeda suprasti, kokios mokinio stipriosios /silpnosios pusės, kas jau išmokta, ko dar reikia mokytis, kaip įveikti sunkumus ir kurie mokymosi būdai veiksmingi.

81. Įsivertinimas grindžiamas mokytojo paskatinta mokinio savistaba, padedančia suprasti mokymosi procesą, pažangą ir pasiekimus ir juos reflektuoti.

82. Vertinimo ir įsivertinimo metodai bei procedūros, vertinami ir įsivertinami ugdymosi rezultatai, vertinimo informacijos panaudojimas atitinka pradinio, pagrindinio ir vidurinio ugdymo programose keliamus ugdymosi tikslus ir numatytus rezultatus. Pripažįstama, kad mokiniai daug išmoksta savarankiškai (savaiminio mokymosi rezultatai) už mokyklos programos ribų, dalyvaudami neformaliose švietimo programose ir kitoje veikloje.

83. Vertinant specialiųjų ugdymosi poreikių turinčių mokinių pasiekimus ir pažangą, remiamasi bendrojo ugdymo dokumentuose apibrėžtais ugdymo(si) rezultatais arba konkrečiam mokiniui pritaikytoje ugdymo programoje numatytais pasiekimais.

84. Bendrosios kompetencijos vertinamos ir įsivertinamos mokinių ir mokytojo sąveikoje, dialoguose, diskusijose, renkant ir kaupiant kokybinius kompetencijų įrodymus (mokinių darbai, įvertinimai, įsivertinimai, komentarai, refleksijos) neformalizuotam vertinimui naudojamuose vertinimo aplankuose (*portfolio, e-portfolio*).

85. Formalizuotas vertinimas (nacionaliniai ir tarptautiniai mokinių pasiekimų tyrimai ir patikrinimai, standartizuoti testai) vykdomas, taikant mokiniams iš anksto sutartus kriterijus, ir apima tris kognityvinius dėmenis:

85.1. žinias ir supratimą (faktai, informacija, sąvokos, dėsningumai, teiginiai, simboliai, vienetai, pavyzdžiai, reikalingos priemonės), kurie būtini, kad mokiniai sėkmingai įsitrauktų į pažintines veiklas. Vertinant faktines žinias, tikrinama, kaip mokiniai įsimena, atpažįsta, apibrėžia, aprašo, nusako, iliustruoja pavyzdžiais, pasirenka priemones;

85.2. žinių taikymo gebėjimus, kurie apima įvairių situacijų supratimą ir žinių panaudojimą problemoms tose situacijose spręsti. Vertinami mokinių gebėjimai palyginti, priešpriešinti, klasifikuoti, modeliuoti, susieti, interpretuoti, rasti sprendimus, paaiškinti, parodant supratimą;

85.3. samprotavimo gebėjimus, būtinus, sprendžiant problemas, kuriant paaiškinimus, darant išvadas, priimant sprendimus, perkeliant įgytas žinias į naujas situacijas. Vertinami gebėjimai analizuoti, apibendrinti, interpretuoti, integruoti žinias, numatyti, prognozuoti, sudaryti, sukurti, formuluoti išvadas, apibendrinti informaciją ir pritaikyti naujoms situacijoms, kritiškai vertinti, argumentuoti, reflektuoti.

86. Mokinių pasiekimai vertinami pagal aiškius, mokiniams suprantamus iš anksto (nacionaliniu ir (ar) mokyklos lygmeniu) parengtus kriterijus.

87. Vertinimo ugdymo procese informacija panaudojama, nustatant mokinių mokymosi poreikius, pritaikant mokymo(si) programas individualiai mokiniui, mokinių grupei ar klasei, aptariant mokymosi pasiekimus ir pažangą su mokiniais ir jų tėvais (globėjais, rūpintojais).

88. Duomenys apie mokinių pasiekimus, surinkti atliekant nacionalinius ir tarptautinius mokinių pasiekimų tyrimus bei standartizuotus testus, panaudojami, informuojant tėvus (globėjus, rūpintojus) ir visuomenę apie bendrojo ugdymo kokybę bei rezultatus, rengiant formaliojo ir neformaliojo ugdymo programas, kuriant mokymo(si) medžiagą, aprūpinant mokyklas priemonėmis, rengiant mokytojus ir tobulinant jų kvalifikaciją.

89. Pradinio ugdymo programoje pirmos klasės mokytojas susipažįsta su priešmokyklinio ugdymo pedagogo parengtomis rekomendacijomis apie vaiko pasiekimus ir individualią pažangą ir užtikrina ugdymosi tęstinumą.

90. Pradinio ugdymo procese prioritetas teikiamas mokymąsi palaikančiam vertinimui. Vertinami individualūs pasiekimai bei pažanga, nelyginant mokinio su kitais.

91. Pradinio ugdymo programoje mokinių pažangos ir pasiekimų vertinimui naudojami komentarai, vertinimo aplankai *(portfolio*), kuriuos, mokytojo padedami, mokosi sudaryti patys mokiniai. Mokinių pasiekimai pažymiais nevertinami.

92. Pradinio ugdymo programos pabaigoje mokytojas parengia Pradinio ugdymo programos baigimo pasiekimų ir pažangos vertinimo aprašą, kad mokiniui būtų užtikrintas sėkmingas perėjimas prie mokymosi pagal pagrindinio ugdymo programą, atsižvelgiant į individualius jo pasiekimus.

93. Pradinio ugdymo programa laikoma baigta, kai mokinys pasiekia joje numatytus ugdymosi rezultatus.

94. Pagrindinio ugdymo programos mokytojai susipažįsta su kiekvieno mokinio Pradinio ugdymo programos baigimo pasiekimų ir pažangos vertinimo aprašu ir užtikrina ugdymosi tęstinumą.

95. Pagrindinio ugdymo(si) procese prioritetas teikiamas neformaliajam mokymąsi palaikančiam vertinimui. Mokiniai mokosi įsivertinti savo mokymosi pasiekimus ir pažangą, mokytojo konsultuojami, kaupia vertinimo aplanką.

96. Formalizuotas vertinimas taikomas, vertinant žinias ir kognityvinius gebėjimus ugdymo procese (kontroliniai ir kitos diagnostinio vertinimo užduotys), mokymosi pasiekimų patikrinimuose ir panaudojant standartizuotus testus.

97. Įvertinimo informacijai užrašyti naudojami pažymiai (10 balų skalėje), komentarai, kaupiamieji taškai. Įvertinimai ugdymo(si) procese mokiniams paaiškinami žodžiu ir (ar) raštu, aptariant tolesnius mokymosi žingsnius.

98. Baigdami pagrindinio ugdymo programą, mokiniai dalyvauja pasiekimų patikrinime, kurį sudaro privaloma ir pasirenkamoji dalys.

99. Pagrindinio ugdymo programa laikoma baigta, mokiniui pasiekus joje numatytus ugdymosi rezultatus.

**100. Vidurinio ugdymo programos** mokytojai susipažįsta su kiekvieno mokinio pagrindinio ugdymosi rezultatais ir užtikrina ugdymosi tęstinumą.

101. Vidurinio ugdymo procese taikomas mokymąsi palaikantis ir diagnostinis bei kaupiamasis vertinimas kaip mokinių pasiekimų savikontrolės įrankis.

102. Siekiama, kad įvertinime, baigiant vidurinio ugdymo programą, vis didesnį svorį įgytų subalansuota mokymosi pasiekimų kaupimo sistema, kad mokinių pasiekimai, įgyti neformaliuoju ir savaiminio mokymosi būdu, būtų pripažįstami, įvertinami ir fiksuojami mokymosi pasiekimus įteisinančiuose dokumentuose.

103. Baigdami vidurinio ugdymo programą, mokiniai laiko privalomus ir pasirenkamuosius brandos egzaminus ir (ar) rengia brandos darbą. Pasiekimams vertinti taikomas kriterinis vertinimas. Kiekvienas vertinamų pasiekimų komponentas (pvz., modulio, egzamino dalies, brandos darbo ir kt. įvertinimas) turi atitinkamą procentinę vertę ir galutinis įvertinimas nėra atskirų įvertinimų aritmetinis vidurkis.

104. Vidurinio ugdymo programa laikoma baigta, mokiniui pasiekus joje numatytus ugdymosi rezultatus.

**XI. BENDROJO UGDYMO KOKYBĖS UŽTIKRINIMAS**

105. Bendrojo ugdymo kokybę užtikrina mokyklos viduje nuolatinį grįžtamąjį ryšį teikianti vertinimo sistema ir išorinės (valstybės ir/ar savininko, dalininko) ugdymo kokybės užtikrinimo priemonės.

106. Siekiant bendrojo ugdymo kokybės:

106.1. bendrosiose programose aiškiai apibrėžiami mokinių ugdymo(si) tikslai ir mokymosi pasiekimai;

106.2. nacionaliniuose teisės aktuose nustatomos bendrojo ugdymo programų įgyvendinimo gairės, suderintos su bendrųjų programų reikalavimais ir visomis interesų grupėmis;

106.3. pasiekiama dermė tarp keliamų ugdymo tikslų ir jiems įgyvendinti skiriamų lėšų, garantuojant materialiuosius ir žmogiškuosius išteklius kiekvieno mokinio kokybiškam ugdymui;

106.4. veiksmingai derinami mokyklų veiklos vidaus ir išorės vertinimo būdai, konstruktyvaus grįžtamojo ryšio mechanizmai ir procedūros, skiriami ištekliai, skatinantys mokyklas ir mokytojus tobulėti, prisiimant atsakomybę už mokinių ugdymo(si) rezultatus;

106.5. mokinių pasiekimų tyrimų ir vertinimo duomenys panaudojami informuotam ugdymo(si) kokybės gerinimui, mokyklų vadovų ir mokytojų atskaitingumo įtvirtinimui, visuomenės informavimui apie mokyklų darbo kokybę.

107. Remiantis tarptautinių ir nacionalinių mokinių pasiekimų tyrimų, standartizuotų testų, mokinių ugdymo(si) rezultatų patikrinimų ir kt. duomenų analize, sprendžiama apie bendrojo ugdymo kokybę valstybėje, savivaldybėse, atskirose mokyklose ir (ar) klasėse ir nustatoma, kuriose srityse (ugdymo turinio, proceso, vertinimo, ugdymo(si) aplinkos) ir kokiu lygmeniu reikalinga kryptinga pedagoginė intervencija ir finansinė parama ugdymui tobulinti.

108. Siekiant užtikrinti kokybišką ugdymo(si) procesą ir aukštus mokinių pasiekimus, didinamas mokyklų savarankiškumas ir finansiškai remiamos jų konkrečios pastangos kurti ir diegti ugdymo(si) inovacijas, plėtoti virtualų mokymąsi.

109. Užtikrinama, kad mokymo(si) priemonių turinys atitiktų bendrojo ugdymo programų vykdymo principus ir tikslus, bendrųjų programų reikalavimus. Plėtojamas skaitmeninio ugdymo(si) turinio kūrimas.

**XII. BAIGIAMOSIOS NUOSTATOS**

110. Atsižvelgiant į Aprašą, rengiami pradinio, pagrindinio ir vidurinio ugdymo turinį ir jo įgyvendinimą reglamentuojantys nacionaliniai ir kiti švietimo dokumentai.

111. Bendrojo ugdymo programos periodiškai atnaujinamos, atsižvelgiant į kintančius mokinių poreikius, lūkesčius ir didėjančią ugdymosi galimybių įvairovę, valstybės ir savivaldybių sociokultūrinės ir ekonominės plėtros strategines kryptis, tarptautines švietimo tendencijas, mokslo ir technologijų inovacijas.

112. Stiprinamas bendrojo ugdymo ryšys su mokslo ir edukologinius tyrimus atliekančiomis institucijomis.

113. Nuolat permąstoma Lietuvos ir kitų šalių mokytojų praktika, skatinamas ekspertinis šių praktikų vertinimas ir sklaida mokyklose.

114. Skatinamas ir palaikomas mokyklų bendruomenių savarankiškumas ir aktyvumas, lyderystė, kuriant ir įgyvendinant inovacijas ugdymo kokybei ir mokinių pasiekimams gerinti.

––––––––––––––––––––